*****

ΚΑΝΟΝΙΣΜΟΣ (ΕΟΚ) αριθ. 2303/82 ΤΗΣ ΕΠΙΤΡΟΠΗΣ

της 18ης Αυγούστου 1982

περί τροποποιήσεως του κανονισμού (ΕΟΚ) αριθ. 1976/82 περί επιβολής προσωρινού δασμού αντιντάμπινγκ στις εισαγωγές ορισμένων χημικών λιπασμάτων καταγωγής Ηνωμένων Πολιτειών Αμερικής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί προστασίας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητος (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 10,

ύστερα από διαβουλεύσεις με τη συμβουλευτική επιτροπή που έχει συσταθεί σύμφωνα με το άρθρο 6 του κανονισμού (ΕΟΚ) αριθ. 3017/79,

Εκτιμώντας:

ότι η Επιτροπή έχει επιβάλει, με τον κανονισμό (ΕΟΚ) αριθ. 1976/82 (3), προσωρινό δασμό αντιντάμπινγκ στις εισαγωγές λιπασμάτων διαλύματος ουρίας-νιτρικού αμμωνίου (UAN) δύο εξαγωγέων των Ηνωμένων Πολιτειών, της Allied Corporation και της Transcontinental Fertilizer Company, που υπαναχώρησαν από τις υποχρεώσεις δέσμευσης των τιμών που είχαν προσφέρει σε μια προηγούμενη έρευνα και είχαν γίνει δεκτές με την απόφαση 81/35/ΕΟΚ της Επιτροπής (4)·

ότι άλλος ένας εξαγωγέας των Ηνωμένων Πολιτειών, η Kaiser Aluminium Domestic and International Sales Corporation, πληροφόρησε στις 23 Ιουλίου 1982 την Επιτροπή εγγράφως σχετικά με την υπαναχώρησή της από την εκούσια ανειλημμένη υποχρέωση δέσμευσης των τιμών·

ότι, κάτω από τις περιστάσεις αυτές, δεν δικαιολογείται πλέον η εξαίρεση από το δασμό αντιντάμπινγκ, που είχε επιβληθεί από τον κανονισμό (ΕΟΚ) αριθ. 349/81 του Συμβουλίου (5), η οποία είχε χορηγηθεί σε αντιστάθμισμα της υποχρέωσης δέσμευσης των τιμών που είχε προσφέρει η Kaiser Aluminium Domestic and International Sales Corporation για εξαγωγές του προϊόντος από την εταιρία αυτή·

ότι η εξέταση της ύπαρξης ντάμπινγκ και ζημίας, όπως έχει καθοριστεί στον ίδιο κανονισμό (ΕΟΚ) αριθ. 349/81 του Συμβουλίου, αποκάλυψε περιθώριο ντάμπινγκ 5 % για την Kaiser Aluminium Domestic and International Sales Corporation·

ότι, αντιμετωπίζοντας την πιθανότητα επιζήμιων εισαγωγών από την ενδιαφερόμενη εταιρία, ύστερα από την υπαναχώρηση από την υποχρέωσή της δέσμευσης των τιμών, οι οποίες θα κυμαίνονται σε επίπεδα τιμών χαμηλότερα των συμφωνημένων στην ανειλημμένη υποχρέωση καί, επομένως, σε επίπεδα που αποτελούν αντικείμενο ντάμπινγκ, τα συμφέροντα της Κοινότητας απαιτούν την άμεση εφαρμογή μέτρων για εξαγωγές του αντίστοιχου προϊόντος από την Kaiser Aluminium Domestic and International Sales Corporation, με τη χρήση των διαθέσιμων πληροφοριών, σύμφωνα με το άρθρο 10 παράγραφος 6 του προαναφερθέντος κανονισμού (ΕΟΚ) αριθ. 3017/79 του Συμβουλίου·

ότι για το λόγο αυτόν η Επιτροπή τροποποιεί το άρθρο 1 παράγραφοι 1 και 2 του προαναφερθέντος κανονισμού (ΕΟΚ) αριθ. 1976/82 της Επιτροπής, ώστε να προβλεφθεί η επιβολή προσωρινού δασμού αντιντάμπινγκ 5 % στις εισαγωγές λιπασμάτων διαλύματος ουρίας-νιτρικού αμμωνίου της Kaiser Aluminium Domestic and International Sales Corporation,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφοι 1 και 2 του κανονισμού (ΕΟΚ) αριθ. 1976/82 τροποποιείται και διατυπώνεται ως εξής:

«Άρθρο 1

1. Επιβάλλεται, με βάση το παρόν, προσωρινός δασμός αντιντάμπινγκ στα λιπάσματα διαλύματος ουρίας-νιτρικού αμμωνίου που υπάγονται στη διάκριση ex 31.02 Γ του Κοινού Δασμολογίου και αντιστοιχούν στον κωδικό ΝΙΜΕΧΕ ex 31.02.90 καταγωγής Ηνωμένων Πολιτειών Αμερικής, που εξάγονται από την Allied Corporation, την Transcontinental Fertilizer Company και την Kaiser Aluminium Domestic and International Sales Corporation.

2. Το ποσοστό του δασμού για εισαγωγές της Allied Corporation, και της Transcontinental Fertilizer Company θα είναι 6,5 % και για την Kaiser Aluminium Domestic and International Sales Corporation 5 % σε κάθε περίπτωση, με βάση τη δασμολογητέα αξία που καθορίζεται σύμφωνα με τον κανονισμό (ΕΟΚ) αριθ. 1224/80 του Συμβουλίου της 28ης Μαΐου 1980 περί της δασμολογητέας αξίας των εμπορευμάτων (6).

(6) ΕΕ αριθ. L 134 της 31. 5. 1980, σ. 1.»

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 18 Αυγούστου 1982.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. L 214 της 22. 7. 1982, σ. 7.

(4) ΕΕ αριθ. L 39 της 12. 2. 1981, σ. 35.

(5) ΕΕ αριθ. L 39 της 12. 2. 1981, σ. 4.